**O rochiţă căpşunie**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O căpşună în rochiţă

Vişinie, cu buline,

Tot oftează şi oftează:

– Ah, că nimeni nu mai vine

Să mă ia şi să mă pună

Într-un blid colea pe masă,

Ca să vadă toată lumea

Ce rochiţă am frumoasă…

În sfârşit vine-o fetiţă,

O fetiţă mică, mică:

– Ce rochiţă, ce rochiţă

Are-această căpşunică!

Vişinie, cu buline,

Cu buline mărunţele,

Cafenii, că tare-mi place,

O să-i zic mămicii mele,

O s-o rog frumos să-mi coase

O rochiţă căpşunie…

Însă ce fac cu căpşuna?

Păi… căpşuna mi-o iau mie.